Virallinen lehti nro C 055 , 24/02/1997 s. 0017



B4-0045/97 Päätöslauselma rasismista, muukalaisvihasta ja antisemitismistä sekä Euroopan rotusyrjinnän vastaisesta vuodesta (1997) Euroopan parlamentti, joka - ottaa huomioon ihmisoikeuksien ja perusvapauksien suojaamiseksi vuonna 1950 tehdyn Euroopan neuvoston yleissopimuksen 14 artiklan, jossa todetaan, että kyseisessä sopimuksessa määrätyistä oikeuksista ja vapauksista on voitava nauttia sukupuolesta, rodusta, ihonväristä, kielestä, uskonnosta, poliittisesta tai muusta maailmankatsomuksesta, kansallisesta tai sosiaalisesta alkuperästä, kansalliseen vähemmistöön kuulumisesta, omaisuudesta, syntyperästä tai muusta asemasta riippumatta, - ottaa huomioon Yhdistyneiden kansakuntien vuonna 1966 tehdyn kansalaisoikeuksia ja poliittisia oikeuksia koskevan kansainvälisen yleissopimuksen 19 artiklan, jonka mukaan mielipiteen ilmaisemisen vapauteen liittyy velvollisuuksia ja erityinen vastuu - mukaan luettuna muiden oikeuksien kunnioittaminen, - ottaa huomioon vuonna 1966 tehdyn kaikkinaisen rotusyrjinnän poistamista koskevan kansainvälisen yleissopimuksen, - ottaa huomioon Euroopan unionista tehdyn sopimuksen F artiklan 2 kohdan, jossa määrätään, että unioni «pitää arvossa yhteisön oikeuden yleisinä periaatteina perusoikeuksia, sellaisina kuin ne taataan ihmisoikeuksien ja perusvapauksien suojaamiseksi tehdyssä ... Euroopan yleissopimuksessa ja sellaisina kuin ne ilmenevät jäsenvaltioiden yhteisessä valtiosääntöperinteessä», - ottaa huomioon Euroopan parlamentin, neuvoston, neuvostossa kokoontuneiden jäsenvaltioiden edustajien ja komission 11. kesäkuuta 1986 antaman rasismin ja muukalaisvihan vastaisen yhteisen julistuksen ((EYVL C 158, 25.6.1986, s. 1)) sekä kaikki aiheesta sittemmin annetut päätöslauselmat, - ottaa huomioon rasismia ja muukalaisvihaa käsittelevän tutkintavaliokuntansa johtopäätökset (A2-0160/85 ja A3-0195/90) sekä 21. huhtikuuta 1993 rasismin ja muukalaisvihan noususta Euroopassa sekä äärioikeistolaisuuden vaarasta ((EYVL C 150, 31.5.1993, s. 127)), 2. joulukuuta 1993 rasismista ja muukalaisvihasta ((EYVL C 342, 20.12.1993, s. 19)), 20. huhtikuuta 1994 etnisistä «puhdistuksista» ((EYVL C 128, 9.5.1994, s. 221)), 21. huhtikuuta 1994 sinti- ja roma-kansojen asemasta yhteisössä ((EYVL C 128, 9.5.1994, s. 372)), 27. lokakuuta 1994 ((EYVL C 323, 21.11.1994, s. 154)) ja 27. huhtikuuta 1995 ((EYVL C 126, 22.5.1995, s. 75)) rasismista, muukalaisvihasta ja antisemitismistä, 15. kesäkuuta 1995 polttouhrien muistopäivästä ((EYVL C 166, 3.7.1995, s. 132)), 13. heinäkuuta 1995 roma-kansan syrjinnästä ((EYVL C 249, 25.9.1995, s. 156)), 26. lokakuuta 1995 rasismista, muukalaisvihasta ja juutalaisvastaisuudesta ((EYVL C 308, 20.11.1995, s. 140)) ja 9. toukokuuta 1996 rotusyrjintää, muukalaisvihaa ja antisemitismiä koskevasta komission tiedonannosta ((EYVL C 152, 27.5.1996, s. 57)) antamansa päätöslauselmat sekä erityisesti niihin sisältyneet suositukset, - ottaa huomioon Eurooppa-neuvoston Korfulla (24. - 25. kesäkuuta 1994), Essenissä (9. - 10. joulukuuta 1994), Cannesissa (25. - 26. kesäkuuta 1995), Madridissa (15. - 16. joulukuuta 1995), Firenzessä (21. - 22. kesäkuuta 1996) ja Dublinissa (13. - 14. joulukuuta 1996) pidetyissä kokouksissa rasismista ja muukalaisvihasta tehdyt päätelmät, - ottaa huomioon neuvoston ja neuvostossa kokoontuneiden jäsenvaltioiden edustajien 5. lokakuuta 1995 rasismin ja muukalaisvihan vastaisista toimenpiteistä työllisyys- ja sosiaalialalla ((EYVL C 296, 10.11.1995, s. 13)) ja 23. heinäkuuta 1996 rasismin vastaisesta eurooppalaisesta vuodesta (1997) ((EYVL C 237, 15.8.1996, s. 1)) antamat päätöslauselmat sekä 15. heinäkuuta 1996 hyväksytyn rasismin ja muukalaisvihan vastaisen yhteisen toiminnan - jonka neuvosto hyväksyi Euroopan unionista tehdyn sopimuksen K.3 artiklan mukaisesti ((EYVL L 185, 24.7.1996, s. 5)), - ottaa huomioon rasismia ja muukalaisvihaa käsittelevän neuvoa-antavan komitean (Kahn-komitea) kertomukset Eurooppa-neuvoston kokouksia (Essen, Cannes, Madrid ja Firenze) varten, sekä neuvoa-antavan komitean esittämän toteutettavuustutkimuksen, joka koski rasismin ja muukalaisvihan eurooppalaisen seurantakeskuksen perustamista (toukokuu 1996), A. katsoo, että rasismin, muukalaisvihan ja antisemitismin ehkäisemispyrkimykset muodostavat yhden Euroopan unionin olemassaolon perussyistä, B. ottaa huomioon, että Euroopan unioni on julistanut vuoden 1997 Euroopan rotysyrjinnän vastaiseksi vuodeksi ja että komissio on aloittanut tähän vuoteen liittyvien toimintojen suunnittelun, C. ottaa huomioon, että Yhdistyneet kansakunnat julisti vuoden 1995 suvaitsevaisuuden kansainväliseksi vuodeksi ja että Euroopan neuvosto toteutti rasismin, muukalaisvihan, antisemitismin ja suvaitsemattomuuden vastaisen eurooppalaisen nuorisokampanjan mottonaan «kaikki erilaisia, kaikki samanarvoisia», D. ottaa huomioon, että Euroopan unionin, sen jäsenvaltioiden, Euroopan neuvoston ja Yhdistyneiden kansakuntien viime vuosina toteuttamista ponnisteluista huolimatta Euroopan unionissa esiintyy edelleen rasistisia ja muukalaisvihamielisiä asenteita, ja monet unionin kansalaiset joutuvat yhä päivittäin rasististen, muukalaisvihamielisten ja antisemitististen hyökkäysten ja loukkausten kohteeksi, ja että lukuisat hyökkäykset johtavat kuolettavaan loukkaantumiseen tai pysyvään vammautumiseen, E. katsoo, että tämä hirvittävä tilanne uhkaa pahentua itsekkäiden asenteiden nousun sekä yhteisten arvojen ja periaatteiden katoamisen vuoksi, F. katsoo, että kasvatuksella on tietoisuuden syntymiseen vaikuttajana ja sosiaaliseen vastuuseen johdattajana tärkeä tehtävä rasismin vastaisessa taistelussa, G. katsoo, että jopa yksittäiset hallitukset ovat silmin nähden asettaneet etniset seikat ulkopolitiikkansa perustaksi, H. katsoo, että Euroopan unionin olisi itse näytettävä vakuuttavaa esimerkkiä rasismin vastaisesta taistelusta tarkistamalla oma politiikkansa huolellisesti mahdollisten rasististen, muukalaisvihamielisten tai etnisten suuntausten varalta, mutta ennen kaikkea edistämällä aloitteita, joilla pyritään keskinäiseen tuntemukseen ja ymmärtämiseen, I. katsoo, että vastuuttomat poliitikot ja mielipidejohtajat käyttävät jäsenvaltioiden taloudellisia ongelmia rasismiin ja muukalaisvihaan yllyttämisen keinoina, J. ottaa huomioon, että jäsenvaltioiden viimeisinä vuosikymmeninä harjoittama maahanmuuttopolitiikka on ollut puutteellista ja tehotonta, mikä on vähentänyt suvaitsevaisuutta, yhteisymmärrystä ja yhteistyötä yhteiskunnassa, K. katsoo, että Euroopan unionin toimielinten ja jäsenvaltioiden toimivaltaisten viranomaisten olisi toteutettava sopivia ja tehokkaita käytännön toimenpiteitä ennen kaikkea paikallisella, alueellisella ja kansallisella tasolla sekä koordinoitava ne muiden toimielinten ja virastojen kanssa, L. ottaa huomioon, että hallituksista riippumattomat järjestöt, kuten ammattiliitot, työnantajajärjestöt, tiedotusvälineet, koulut ja kirkot ovat osallistuneet merkittävällä tavalla rasismin vastaiseen taisteluun, M. katsoo, että poliittinen keskustelu ei yksin riitä tehokkaaseen rasismin vastaiseen taisteluun, ja että tarvitaan erityisesti kattavaa keskustelua kaikkialla yhteiskunnassa sekä kansalaisyhteiskunnan aktiivista osallistumista, N. ottaa huomioon, että suvaitsemattomuuden, syrjinnän ja väkivallan vastustamiseksi jo toteutetuista toimenpiteistä saatujen kokemusten vaihto rasismin ja muukalaisvihan vastaiseen taisteluun osallistuvien toimielinten ja virastojen edustajien kesken on tässä yhteydessä hyvin tärkeää erityisesti silloin, jos yhteisön sisäistä solidaarisuutta on määrä kehittää ja jos Euroopan kansojen välille on määrä luoda tiivis unioni, O. ottaa huomioon, että unionin olisi vaadittava unionin jäsenyyttä hakevia maita kiinnittämään alueellaan asuvien vähemmistöjen suojeluun mahdollisimman paljon huomiota, ja ottaa huomioon, että tämä muodostaa ratkaisevan kriteerin Euroopan unionin jäsenyydelle, P. ottaa huomioon, että Euroopan parlamentti on vuoden 1997 talousarviossaan asettanut varoja rasismin, muukalaisvihan ja antisemitismin vastaisia toimenpiteitä sekä Euroopan rotusyrjinnän vastaisen vuoden (1997) menestyksekästä toteuttamista varten, Q. ottaa huomioon, että Euroopan rotusyrjinnän vastaisella vuodella (1997) pyritään vastustamaan rasismia, muukalaisvihaa ja antisemitismiä pitkällä aikavälillä sekä tukemaan eurooppalaista ihannetta; etnisesti ja kulttuurillisesti monimuotoiset sopusointuiset yhteiskunnat ovat yksi sivilisaation ilmenemismuoto ja erilaisten kulttuurien ja perinteiden monimuotoisuus on myönteinen ja rikastuttava tekijä, R. ottaa huomioon, että rasismia ja muukalaisvihaa käsittelevä neuvoa-antava komitea (Kahn-komitea) vaatii viipymättä perustamaan rasismin ja muukalaisvihan eurooppalaisen seurantakeskuksen, S. ottaa huomioon, että hallitusten välistä konferenssia kehotetaan tarkistamaan perustamissopimuksia rasismin, muukalaisvihamielisyyden ja antisemitismin kannalta; 1. Pitää tervetulleena sitä, että Euroopan unioni on virallisesti julistanut Euroopan rotusyrjinnän vastaisen vuoden (1997), ja toivoo, että tämä vuosi antaa mahdollisuuden taistella rasismia ja muukalaisvihaa vastaan tehokkaammin eurooppalaisen toimintakehyksen luomisen kautta; 2. Toivoo kuitenkin, että Euroopan rotusyrjinnän vastaisen vuoden rahoitus ei koidu komission tähän asti tukemien aloitteiden tappioksi; 3. Tuomitsee painokkaasti rasismin, muukalaisvihan ja antisemitismin kaikissa ilmenemismuodoissaan ihmisoikeuksien törkeinä loukkauksina ja suvaitsemattomuuden osoituksina ja pyytää jäsenvaltioiden hallituksia varmistamaan ulkomaalaisyhteisöjen suojelun rasistiselta väkivallalta ja kaikenlaiselta syrjinnältä; 4. Tuomitsee poliittiset johtajat, jotka vaaleihin liittyvistä syistä lietsovat rasismia ja muukalaisvihamielisyyttä, ja vaatii poliittisia puolueita poistamaan kaiken rasistisen propagandan vaaliohjelmistaan; 5. Tuomitsee jyrkästi kaikki rasistiset lausunnot tai ilmaukset Euroopan parlamentissa; 6. Esittää syvimmät pahoittelunsa rasistisissa tai muukalaisvihamielisissä hyökkäyksissä surmansa saaneiden henkilöiden omaisille sekä sellaisissa loukkaantuneille henkilöille; 7. Pahoittelee kansallisten ja Euroopan tason poliitikkojen ja puolueiden rasistisia ja muukalaisvihamielisiä lausuntoja, jotka vain pahentavat rasismin aiheuttamaa ongelmaa unionissa; ottaa etäisyyttä tällaisiin politiikkoihin ja heidän näkemyksiinsä ja kehottaa kaikkia demokraattisia puolueita vastustamaan rasistisia liikkeitä ja ryhmiä kaikin demokraattisin keinoin; 8. Toivoo, että yleinen tietoisuus rasismin ja muukalaisvihan vaarasta lisääntyy edelleen, koska tällaiset asenteet ovat täysin päinvastaisia kaikkien Euroopassa ruumiillistuvien arvojen - ihmisarvon suojelu ja kansojen välisen vastavuoroisen kunnioituksen, ymmärtämyksen ja solidaarisuuden edistäminen - kanssa; 9. Ilmoittaa arvostavansa erilaisia aloitteita, joita komissio on käynnistänyt tällä alalla, ja vaatii vahvistamaan oikeudellisia välineitä siten, että ne vastaavat sen esittämää toivomusta rasismin, muukalaisvihamielisyyden ja antisemitismin vastaisesta taistelusta kaikilla aloilla; 10. Korostaa tiedotusvälineiden olevan tärkeässä asemassa rasismin ja suvaitsemattomuuden tuomitsemisessa sekä suvaitsevuuden ja solidaarisuuden edistämisessä, erityisesti niiden osoittaessa maahanmuuttajien tuoman myönteisen panoksen eurooppalaiseen yhteiskuntaan; 11. Katsoo, että rodun käsitteellä ei ole mitään tieteellistä, geneettistä tai antropologista pohjaa; katsoo että tämä käsite siten ainoastaan ruokkii etnistä, kansallista, kulttuurillista tai ihonväriin liittyvää syrjintää, koska se johdattelee siihen virheelliseen käsitykseen, että on olemassa erillisiä hierarkkisesti luokiteltavia «rotuja»; 12. Kehottaa neuvostoa ja jäsenvaltioita painokkaasti linjaamaan maahanmuutto- ja turvapaikkapolitiikkansa Euroopan rotusyrjinnän vastaisen vuoden tavoitteisiin; katsoo, että monet neuvoston ja jäsenvaltioiden maahanmuutto- ja turvapaikkapolitiikan alalla viime aikoina tekemät päätökset ovat vaikuttaneet kolmansien maiden kansalaisiin ja turvapaikanhakijoihin kohdistuvan vihamielisen ilmapiirin vahvistumiseen; 13. Kehottaa jäsenvaltioita ja Euroopan unionia kehittämään turvapaikka- ja maahanmuuttopolitiikkaansa läheisessä yhteydessä asianmukaisen integraatiopolitiikan kanssa etnisten ryhmien välisen jännityksen lieventämiseksi ja molemminpuoleisen hyväksynnän edistämiseksi; 14. Ottaa huomioon, että rasismin ja muukalaisvihan ehkäiseminen ja torjunta aiotaan hallituksen välisessä konferenssissa sisällyttää perustamissopimukseen yhteisön kannalta merkittävänä toimintana; vaatii erityisen painokkaasti, että Euroopan unionille annetaan ensimmäisen pilarin puitteissa vastuu rasismin ja muukalaisvihan vastaisten toimenpiteiden kehittämisestä siten, että aloiteoikeus siirretään komissiolle, neuvosto tekee enemmistöpäätöksiä ja Euroopan parlamentti saa oikeuden osallistua päätöksentekoon, jotta ensimmäisen pilarin puitteissa voidaan mahdollisimman pian saada aikaan syrjinnän vastainen direktiivi; kehottaa toistamiseen luomaan sitovia oikeudellisia välineitä rasismin ja muukalaisvihan vastustamiseksi Euroopan tasolla; 15. Odottaa, että jäsenvaltiot pyrkivät intensiivisesti täyttämään velvoitteensa, jotka perustuvat edellä tarkoitettuun, rasismin ja muukalaisvihan vastaista taistelua koskevaan 15. heinäkuuta 1996 vahvistettuun yhteiseen toimeen, sekä toteuttamaan tähän liittyvissä eri päätöslauselmissa annetut suositukset; 16. Kehottaa jäsenvaltioita Euroopan unionista tehdyn sopimuksen K.1 artiklan 7 kohdan mukaisesti toteuttamaan aloitteita, joiden tavoitteena on tehokas rasismin, muukalaisvihan ja antisemitismin ja natsien kauhuteot kieltävien ajatusten levittämisen vastainen taistelu, siten, että ne tarvittaessa luovat tai parantavat rikosoikeudellisia menettelyjä ja tehostavat syytteiden nostamista; 17. Vaatii, että yhteisön ulkopuolelta saapuneille maahanmuuttajille, jotka ovat asuneet yli viiden vuoden ajan jossakin jäsenvaltiossa, on taattava Euroopan neuvoston yleissopimuksen mukaisesti tasa-arvoinen kohtelu taloudellisten ja sosiaalisten oikeuksien osalta sekä kansalaisoikeuksien, kulttuuriin liittyvien oikeuksien ja poliittisten oikeuksien osalta, mukaan lukien äänioikeus paikallisvaaleissa; 18. Pahoittelee epäröintiä ja ajallisia viivytyksiä, joita on esiintynyt lakien hyväksymisen ja täytäntöönpanon välillä, mikä käy ilmi Euroopan neuvoston toimeksiannosta toteutetussa vertailevassa tutkimuksessa, joka koskee rasismin ja muukalaisvihan vastaisia kansallisia säädöksiä - erityisesti suhteessa vuonna 1966 tehtyyn kaikkinaisen rotusyrjinnän poistamista koskevaan kansainväliseen yleissopimukseen - ja muistuttaa jäsenvaltioita niillä olevasta velvollisuudesta saattaa sopimus kaikilta osin osaksi kansallista lainsäädäntöään; 19. Ilmoittaa olevansa tyytyväinen ehdotukseen, joka koskee syrjinnän vastaisen artiklan sisällyttämistä perustamissopimukseen, mutta vastustaa kuitenkin Euroopan tasolla toteutettavilta toimenpiteiltä vaadittavaa yksimielisyyttä; painostaa ratkaisuun, jossa komissiolla on tätä alaa koskeva aloiteoikeus, neuvosto tekee enemmistöpäätöksiä ja Euroopan parlamentille annetaan oikeus osallistua päätöksentekoon; 20. Kehottaa neuvostoa esittämään Euroopan parlamentille kertomuksen ja ilmoittamaan siinä, mitä konkreettisia toimenpiteitä ja strategioita se on tähän mennessä kehittänyt rasismia ja muukalaisvihaa käsitelleen neuvoa- antavan komitean (Kahn-komitea) loppukertomukseen sisältyneiden suositusten johdosta erityisesti opetuksen, koulutuksen, tiedotusvälineiden ja tiedotuspolitiikan suhteen; 21. Kehottaa neuvostoa kiireellisesti, kun puheenjohtajamaana on Alankomaat, joka on suhtautunut myönteisesti neuvoa-antavan komitean kertomuksen johtopäätöksiin, huolehtimaan siitä, että komitean työtä hyödynnetään rajoituksetta; 22. Tukee ajatusta siitä, että on perustettava rasismin ja muukalaisvihan eurooppalainen seurantakeskus, joka toimii nykyisten järjestöjen verkoston keskipisteenä ja tukee näiden riippumattomien järjestöjen tutkimustyötä samalla kun se takaa työskentelyn päällekkäisyyksien välttämisen; 23. Pitää tervetulleina yleisten asioiden neuvoston 6. joulukuuta 1996 yksimielisesti tekemää päätöstä rasismin ja muukalaisvihan seurantakeskuksen (RAXEN) mahdollisimman pikaisesta perustamisesta; pitää tervetulleena, että komissio on esittänyt vastaavan ehdotuksen; aikoo antaa lausuntonsa tästä ehdotuksesta mahdollisimman pian ja kehottaa neuvostoa tekemään sitten nopeasti parlamentin esittämiä toivomuksia vastaavan päätöksen; 24. Odottaa, että seurantakeskus perustetaan ensi tilassa EU:n pysyväksi ja riippumattomaksi laitokseksi, joka toimii läheisessä yhteistyössä Euroopan neuvoston kanssa, ja kehottaa painokkaasti neuvostoa pikaisesti päättämään seurantakeskuksen budjetista ja oikeudellisesta perustasta; 25. Ilmaisee pettymyksensä Yhdistyneen kuningaskunnan hallituksen päätökseen vastustaa yhteisön perustaa tälle Euroopan unionin rasismin, muukalaisvihan ja antisemitismin seurantakeskukselle; pyytää sitä harkitsemaan uudelleen kantaansa; 26. Kehottaa neuvostoa ja komissiota kiireesti harkitsemaan mahdollisuutta asettaa vuoden 1997 talousarviosta toisella vuosipuoliskolla pieniä summia käytettäväksi siihen, että seurantakeskuksen (RAXEN) vuonna 1998 tapahtuvaa perustamista - joka edellyttää parlamentin suostumusta komission ehdotukseen - voidaan alustavasti valmistella; 27. Vahvistaa, että komissio on vastuussa perustettavasta seurantakeskuksesta EP:lle myös taloudelliselta kannalta ja että sen on vuosittain esitettävä parlamentille perusteellinen kertomus keskuksen toiminnasta; 28. Uskoo, että seurantakeskuksen olisi nykyisten järjestöjen verkoston keskipisteenä suoritettava rasististen, muukalaisvihamielisten ja fasististen ilmiöiden sekä niiden syiden kartoitus sekä arvioitava nykyiset politiikat, jotta se voi tuloksekkaasti vaikuttaa tietojen ja kokemusten vaihtoon; katsoo, että seurantakeskuksen olisi lisäksi huolehdittava vaadituista yhteisistä toimista ja neuvotteluista, jotka liittyvät aiheellisiin toimenpiteisiin ja strategioihin, joita paikalliset viranomaiset, kansalliset hallitukset ja Euroopan unioni voivat kehittää ja panna täytäntöön; 29. Tuo julki tyytyväisyytensä siitä, että rasismia ja muukalaisvihaa käsittelevä neuvoa-antava komitea (Kahn-komitea) jatkaa työtään vuoteen 1998 asti rasismin ja muukalaisvihan seurantakeskuksen (RAXEN) perustamista odotettaessa; 30. Kehottaa painokkaasti kaikkia jäsenvaltioita seuraamaan Tanskan esimerkkiä ja osoittamaan kansallisia budjettivaroja rasismin ja muukalaisvihan vastaiseen taisteluun, jos ne eivät ole niin vielä tehneet; 31. Katsoo, että Euroopan rotusyrjinnän vastainen vuosi otetaan vakavasti vain silloin, kun Euroopan unionin toimielimet ovat itse valmiita asettamaan vaaditut varat käyttöön; 32. Toivoo, että mahdollisimman laajan väestöpiirin saavuttamiseksi toteutetaan konkreettisia toimenpiteitä eri tasoilla, ja että tässä yhteydessä keskitytään kommunikaatioon, kumppanuuteen ja yhteistyöhön kansalaisjärjestöjen, tiedotusvälineiden, ammattiliittojen, työantajajärjestöjen, paikallisten ja alueellisten viranomaisten, uskonnollisten yhteisöjen, koululaitosten jne. kanssa; 33. Kehottaa komissiota käyttämään välittömästi hankkeiden rahoittamista koskevaa politiikkaansa - erityisesti Euroopan rotusyrjinnän vastainen vuosi huomioon ottaen - jotta taataan, että etusijalle asetetaan hankkeet, jotka todella voivat saavuttaa paikalliset asukkaat ja ottaa nämä aktiivisesti mukaan rasismin vastaiseen taisteluun; 34. Kehottaa toteuttamaan jäsenvaltioissa ja eurooppalaisella tasolla monipuolisia toimia rasismin, muukalaisvihan ja antisemitismin vastustamiseksi, mukaan luettuna monipuoliset toimenpiteet, jotka liittyvät eurooppalaisen vuoden teemaan ja joiden tavoitteena on suuren julkisuusvaikutuksen saavuttaminen, esim.: - toimintakeskeisten tapahtumien järjestäminen paikallisella ja alueellisella tasolla, - yleiset tilaisuudet, joihin osallistuu pop-yhtyeitä, urheilijoita ja muita julkisuuden henkilöitä ja joita voidaan järjestää samanaikaisesti eri puolilla Eurooppaa, - suvaitsevaisuudesta ja ymmärtäväisyydestä myönnettävät julkiset palkinnot, - kunnianhimoiset poliittiset ja kulttuurilliset tilaisuudet, joilla on monikansallinen ulottuvuus, - näyttelyt, - tiedotukseen ja kommunikaatioon liittyvät kampanjat mm. telemaattisten välineiden avulla, - opetusmateriaalin kehittäminen, - nuorisovaihto, - pyöreän pöydän keskustelujen järjestäminen, - Euroopan parlamentin kansalaisoikeuksien ja perusvapauksien valiokunnan yhdessä kansalaisjärjestöjen ja asianosaisten kanssa järjestämä kuulemistilaisuus rasismista ja muukalaisvihasta vuoden 1997 neljän ensimmäisen kuukauden aikana osana rotusyrjinnän vastaista vuotta - (1997); 35. Kehottaa puhemiestään välittämään tämän päätöslauselman rasismia ja muukalaisvihaa käsittelevälle neuvoa-antavalle komitealle (Kahn-komitea), neuvostolle, komissiolle, Euroopan neuvostolle sekä jäsenvaltioiden ja liittymishaluisten valtioiden hallituksille ja parlamenteille.